Održana panel diskusija:

 ***Značaj učenja za poduzetništvo u razvoju***

 ***poduzetničkog ekosustava***

**14. lipnja 2016. godine** u Hotelu International **u Zagrebu,** a u sklopu projekta **Postani/ostani poduzetnik (POP)** održana je **2. panel diskusija** pod nazivom ***Značaj učenja za poduzetništvo u razvoju poduzetničkog ekosustava.***

**Pozdravnim govorima** okupljenim sudionicima obratili su se organizatori panela: **Frane Šesnić**, direktor Razvojne agencije Zagreb; **Mirka Jozić**, pročelnica Gradskog ureda za gospodarstvo, rad i poduzetništvo Grada Zagreba; **Mislav Ante Omazić**, prodekan za nastavu, studente i upravljanje kvalitetom na Ekonomskom fakultetu Sveučilišta u Zagrebu te **Efka Heder**, ravnateljica Regionalnog centra za razvoj poduzetničkih kompetencija zemalja jugoistočne Europe (SEECEL).

Kao uvod u temu panela, **Efka Heder** naglasila je kako se obrazovni sustav mora otvoriti te postati aktivnim dionikom regionalnog razvoja. Cilj je stvaranje ekosustava koji potiče poduzetnički duh te tako stvara temelj ostanka mladih, obrazovanih ljudi u našoj zemlji.

**Panel je za cilj** imao raspraviti o važnosti sinergijskog djelovanja i ulozi svih dionika u razvoju poduzetničkog ekosustava. Kako bi se što kvalitetnije raspravilo o važnoj temi pozvani su panelisti s nacionalne, lokalne i institucionalne razine. Uz moderiranje **Vesne Štefice** iz SEECEL-a, te paneliste **Anu Mandac**, pomoćnicu ministra Ministarstva poduzetništva i obrta; **Momira Karina**, pomoćnika ministra Ministarstva znanosti, obrazovanja i sporta; **Želimira Kramarića**, potpredsjednika Hrvatske gospodarske komore; **Spomenku Krebsz**, predsjednicu Odbora za strukovnu izobrazbu Hrvatske obrtničke komore; **Mirku Jozić**, pročelnicu Gradskog ureda za gospodarstvo, rad i poduzetništvo Grada Zagreba, **Milu Jelavić,** zamjenicu pročelnika Gradskog ureda za obrazovanje, kulturu i sport Grada Zagreba i **Franu Šesnića**, direktora Razvojne agencije Zagreb razvila se zanimljiva i korisna panel rasprava.

Sudionici panela su svojim idejama, znanjem i iskustvom doprinijeli raspravi kojoj je fokus bio stvaranje podloge za perspektivniju gospodarsku budućnost. Temeljem prezentiranog i raspravljenog, panelisti su zajedno sa sudionicima došli do sljedećih zaključaka:

1. Daljnji razvoj poduzetničkog ekosustava treba počivati i na tradiciji koja je u Gradu Zagrebu značajna te su mišljenja da je termin 'poduzetničko gnijezdo' puno prikladniji od 'poduzetničkog ekosustava';

2. Strukturirana suradnja svih relevantnih čimbenika neophodna je za razvoj poticajnog poduzetničkog gnijezda na svim razinama (lokalno, županijski, nacionalno i međunarodno);

3. Potrebno je inicirati aktivnosti za veću prepoznatljivost poduzetničkog gnijezda Grada Zagreba;

4. Neophodnost učenja za poduzetništvo kao ključne kompetencije u cilju razvoja pojedinca i društva u cjelini neophodno je, a tradicijsko djelovanje na svim razinama (npr. zadrugarstvo na svim razinama, 'dualni sustav' u strukovnom obrazovanju) treba i nadalje biti podupiruće i razvijati se;

5. Obrazovne institucije (vrtić, škola, visoko učilište/sveučilište) nukleus su promjene, a učenje za poduzetništvo ključno je za promjenu načina razmišljanja.

S obzirom na donesene zaključke, otvorena pitanja i važnost suradnje svih uključenih dionika, organizatori će i dalje organizirati slične događaje te će u svom radu biti usmjereni na stvaranje pozitivne poduzetničke klime.

*Panel se organizirao****u sklopu projekta Postani/ostani poduzetnik (POP)****koji ima za cilj uspješno promovirati mogućnosti za ulazak i ostanak u poduzetništvu na području Grada Zagreba kroz učenje za poduzetništvo i kampanje za promociju studentskog i start-up poduzetništva te učenja za isto. Razvojna agencija Zagreb je nositelj projekta. Partneri na projektu su Grad Zagreb i Sveučilište u Zagrebu Ekonomski fakultet. Suradnik projekta je Regionalni centar za razvoj poduzetničkih kompetencija za zemlje jugoistočne Europe (SEECEL).*